b'\n_START_ARTICLE_\nJim Morrison\n_START_SECTION_\n\xc4\x8cuden je bil \xc5\xbee kot otrok \xe2\x80\xa6\n_START_PARAGRAPH_\nJim ali bolj pravilno-James Douglas Morrison se je rodil Georgeu Stephenu in Clari Clark v mestu Melbourne na Floridi v ZDA. Star\xc5\xa1i so bilo zaposleni v ameri\xc5\xa1ki mornarici, zato je tudi mali Jim z njima neprestano potoval od baze do baze in imel zaradi tega zelo malo dobrih prijateljev. Njegov o\xc4\x8de je bil zelo strog in avtoritativen mo\xc5\xbe._NEWLINE_Jimovo neobi\xc4\x8dajno \xc5\xbeivljenje se je za\xc4\x8delo \xc5\xbee v otro\xc5\xa1tvu. Morrisonovi so namre\xc4\x8d nekega dne v pu\xc5\xa1\xc4\x8davi peljali mimo kraja, kjer se je zgodila huda prometna nesre\xc4\x8da, in Jima je pogled na trupla sedmih Indijancev, ki so le\xc5\xbeali ob cesti, mo\xc4\x8dno pretresel._NEWLINE_Kasneje se je izkazalo, da ga je ta prizor spremljal vse \xc5\xbeivljenje, saj je sam kasneje dejal: \xc2\xbbTakrat sem se prvi\xc4\x8d sre\xc4\x8dal s smrtjo. Ker sem bil \xc5\xa1e otrok, nisem smel iz avtomobila. Od tam sem videl samo rde\xc4\x8do barvo in ljudi, ki so le\xc5\xbeali naokoli, a slutil sem, da se je zgodilo nekaj stra\xc5\xa1nega, saj sem ob\xc4\x8dutil vznemirjenje in grozo ljudi okoli mene. V tistem trenutku sem prvi\xc4\x8d ob\xc4\x8dutil strah in mo\xc4\x8dno verjamem, da so se takrat du\xc5\xa1e vseh umrlih Indijancev naselile v meni.\xc2\xab Morrison je kasneje ta dogodek opisal v pesmi Peace Frog.\n_START_SECTION_\nNajstni\xc5\xa1ka leta: Spoznavanje z alkoholom\n_START_PARAGRAPH_\nJim je leta 1961 uspe\xc5\xa1no kon\xc4\x8dal \xc5\xa1olanje na srednji \xc5\xa1oli v Virginiji, a so star\xc5\xa1i menili, da je neukrotljiv, zato so ga obupani poslali k starim star\xc5\xa1em na Florido. V tistem \xc4\x8dasu je namre\xc4\x8d veliko bral dela Friedricha Nietzcheja in Jean-Paula Sartra, spravljal ob \xc5\xbeivce u\xc4\x8ditelje in so\xc5\xa1olce ter se prvi\xc4\x8d sre\xc4\x8dal z alkoholom. Kasneje je pretrgal vse stike s svojimi strogimi, konservativnimi star\xc5\xa1i - leta 1967 je v nekem intervjuju celo dejal, da sta oba mrtva._NEWLINE_Na Floridi je nadaljeval \xc5\xa1olanje na kolid\xc5\xbeu St. Petersburg Junior ter kasneje na univerzi Florida State. Leta 1962 je na pla\xc5\xbei spoznal Mary Werbelo, ki se je leta 1964 preselila v Kalifornijo. Jim je zapustil Florido in od\xc5\xa1el za njo. A ljubezen ni trajala dolgo, saj ga je \xc5\xbee naslednje leto Mary zapustila. Nekateri poznavalci predvidevajo, da ji je Jim v spomin na njuno slovo posvetil pesmi The End ali Chrystal Ship._NEWLINE_V Los Angelesu je \xc5\xa1tudiral filmsko re\xc5\xbeijo, njegova so\xc5\xa1olca pa sta bila danes slavna re\xc5\xbeiserja Francis Ford Coppola in George Lucas. Na \xc5\xa1tudiju je spoznal tudi mladega hipija Raya Manzarka, ki je za svoj najve\xc4\x8dji dose\xc5\xbeek \xc5\xa1tel to, da je posnel \xc5\xa1tudentski film s svojim razgaljenim \xc5\xa1vedskim dekletom v glavni vlogi.\n_START_SECTION_\nRojstvo Doorsov in iskanje \xc2\xbbvrat zaznavanja\xc2\xab\n_START_PARAGRAPH_\nNiti Morrison niti njegov prijatelj Manzarek pa nista postala re\xc5\xbeiserja. Ko sta nekega dne zapravljala \xc4\x8das na pla\xc5\xbei, je Jim za\xc4\x8del osvajati neko dekle v bikiniju, zato je na papir zanjo spisal pesmico Hello, I love you. Manzarku, ki je igral klaviature, se je pesem zdela zelo poslu\xc5\xa1ljiva in dogovorila sta se, da bosta skupaj posku\xc5\xa1ala uspeti z glasbo. Povabila sta \xc5\xa1e bobnarja Johna Densmora in kitarista Robbieja Kriegerja in ustanovili so skupino The Doors._NEWLINE_Idejo za to ime so dobili po naslovu knjige Aldousa Huxleyja The Doors of Perception (Vrata zaznavanja), ki pa si je naslov izposodil v eni od pesmi Williama Blaka: \xc2\xbbKo bomo o\xc4\x8distili vrata zaznavanja, bodo stvari postale tak\xc5\xa1ne, kot v resnici so - neskon\xc4\x8dne.\xc2\xab_NEWLINE_Morrison je neko\xc4\x8d tako razlo\xc5\xbeil ime skupine: \xc2\xbbObstajajo tako poznane kot nepoznane stvari - in med njimi so vrata.\xc2\xab Jimova pot do \xc2\xbbvrat zaznavanja\xc2\xab\xc2\xa0je takrat \xc5\xbee vklju\xc4\x8devala jemanje razli\xc4\x8dnih substanc, najpogosteje LSD-ja in alkohola, \xc4\x8deprav ni okleval in je poskusil vse, kar mu je pri\xc5\xa1lo pod roke. Doorsi na za\xc4\x8detku niso bili preve\xc4\x8d uspe\xc5\xa1ni, saj Morrison ni bil ve\xc5\xa1\xc4\x8d petja in je le ste\xc5\xbeka zadel tone. Vendar je veliko vadil in njegovo petje je postalo zadovoljivo. Konec koncev pa tehni\xc4\x8dno dovr\xc5\xa1eno petje nikoli ni bilo glavni razlog za uspeh skupine - glavni sta bili dve lastnosti, ki jih je Morrison vnesel v skupino - neskon\xc4\x8dna karizma in tema\xc4\x8dna besedila.\n_START_SECTION_\nIn ostalo je zgodovina \xe2\x80\xa6\n_START_PARAGRAPH_\nV tem obdobju je Morrison, ki je \xc5\xbeivel zelo boemsko \xc5\xbeivljenje, spoznal Pamelo Courson, ki je dala nov pomen izrazu \xc2\xbbneskon\xc4\x8dno trpljenje\xc2\xab. Njuna zveza je imela mnogo vzponov in padcev, vklju\xc4\x8devala je tudi verbalno nasilje, pogosto drogiranje in nebrzdano ljubimkanje z drugimi partnerji. A privla\xc4\x8dnost med njima ni izginila in Pamela je ostala edina Jimova \xc5\xbeena._NEWLINE_Ko so Doorsi nastopali po razli\xc4\x8dnih lokalih v Los Angelesu, nih\xc4\x8de ni mogel spregledati Jimove neskon\xc4\x8dne karizme na odru. Hkrati pa je tudi Morrison u\xc5\xbeival, ko je nastopal in pod seboj \xc4\x8dutil energijo ob\xc4\x8dinstva, ki je delalo to, kar jim je rekel on. Leta 1967 je skupina podpisala pogodbo z zalo\xc5\xbebo Elektra Records in izdala prvi singel Break on Through, ki ga je napisal Morrison. Pesem je postala uspe\xc5\xa1nica, nad njo pa so bili navdu\xc5\xa1eni tako glasbeni kritiki kot mno\xc5\xbeice. Sledila je pesem Light My Fire, ki je dosegla \xc5\xa1e ve\xc4\x8dji uspeh. Njihov album je dosegel zlato naklado. Doorsi so brez dvoma pri\xc5\xa1li na sceno._NEWLINE_Skupina je postala ena izmed najbolj priljubljenih rockovskih skupin vseh \xc4\x8dasov, saj je bilo njihovo me\xc5\xa1anje bluza, d\xc5\xbeeza in rocka nekaj, kar ni bilo do tedaj \xc5\xa1e nikoli sli\xc5\xa1ano. Vse skupaj pa je za\xc4\x8dinil \xc5\xa1e Morrisonov globok glas.\n_START_SECTION_\nAlkohol ga je spremljal vse \xc5\xbeivljenje\n_START_PARAGRAPH_\nPevec pa se po uspehih ni umiril. Prav nasprotno. Pijan od mo\xc4\x8di in viskija je na koncertih \xc5\xa1e bolj manipuliral z mno\xc5\xbeico, njegovo zasebno \xc5\xbeivljenje pa mu je u\xc5\xa1lo izpod nadzora. Odtujeni dru\xc5\xbeinski \xc4\x8dlani so novice o njegovi slavi prebirali v \xc4\x8dasopisih, zato so pri\xc5\xa1li na enega od njegovih koncertov, kjer jih je Jim zmerjal in preklel. Koncerte so imeli po vsej dr\xc5\xbeavi in Morrison je ob\xc4\x8dinstvo vztrajno zmerjal. V tistem \xc4\x8dasu naj bi zapeljal tudi Janis Joplin in jo nato pustil v solzah._NEWLINE_Ko je skupina ustvarjala drugi album, so Morrisonova besedila postajala vse bolj militantna, na primer v pesmih Five to One in The Unknown Soldier. Na koncertih in za odrom je postajal vse bolj navdu\xc5\xa1en nad avtoritativnimi osebnostmi in na koncertu v New Havnu so ga prvi\xc4\x8d aretirali zaradi nespodobnosti na javnem mestu.\n_START_SECTION_\nOblastem ni bil po godu\n_START_PARAGRAPH_\nMorrisonov alkoholizem je \xc5\xa1e nara\xc5\xa1\xc4\x8dal z uspehi Doorsov in njihovi koncerti so bili pogosto v znamenju njegove opitosti, ki je pu\xc5\xa1\xc4\x8dala \xc5\xa1kodo tudi na njegovem glasu. Doorsi so na koncertih obiskovalce spravljali v blaznost in nemalokrat so po zraku letela obla\xc4\x8dila svojih obo\xc5\xbeevalcev. Leta 1969, na \xc5\xa1e enem v mno\xc5\xbeici njihovih razprodanih koncertov, ko je bil Morrison pijan kot \xc5\xa1e nikoli, je spustil na plano zares vse svoje demone. Ob\xc4\x8dinstvo je zmerjal z idioti, nato pa naj bi se razgalil mno\xc5\xbeici._NEWLINE_Njegovo po\xc4\x8detje ni ostalo nekaznovano - tri dni za tem je mesto Miami izdalo zaporni nalog za Morrisona, v katerem ga je obto\xc5\xbeilo nespodobnosti na javnem mestu, bogokletnosti ter pijanosti. \xc4\x8ceprav so bili prav tak\xc5\xa1ni in podobni Morrisonovi izpadi tisto, kar je mno\xc5\xbeica pri\xc4\x8dakovala, saj so bili nelo\xc4\x8dljivo povezani s podobo Doorsov, so se mediji tokrat obrnili proti njemu. In Jimov odgovor na medijsko gonjo je bil? Seveda, \xc5\xa1e ve\xc4\x8d pitja in drog. Na sojenju je o njegovem primeru odlo\xc4\x8dala porota, sestavljena izklju\xc4\x8dno iz ljudi, starej\xc5\xa1ih od 40 let, in vidno nerazumevajo\xc4\x8d sodnik. Sojenje Morrisonu, ki je trajalo dva meseca v letu 1970 in je bilo prava polomija, se je kon\xc4\x8dalo z obsodbo.\n_START_SECTION_\nTako ni mogel ve\xc4\x8d naprej in od\xc5\xa1el je v Pariz\n_START_PARAGRAPH_\nKo so Doorsi izdali \xc5\xa1esti studijski album L. A. Woman, ki je bil velik uspeh, sta se Jim in njegova \xc5\xbeena Pamela odlo\xc4\x8dila, da se bosta za nekaj \xc4\x8dasa umaknila. Jim naj bi bil zaskrbljen zaradi Pamelinega drogiranja, Pamela pa zaradi Jimovega alkoholizma. Marca leta 1971 sta se zato preselila v Pariz, kjer se je nikoli treznej\xc5\xa1i Jim lahko posvetil pesni\xc5\xa1tvu in poskusil pozabiti na rokenrol, slavo in divje \xc5\xbeivljenje v ZDA._NEWLINE_Do potovanja v Pariz je Jimovo \xc5\xbeivljenje jasno in raziskano, kaj pa se je dogajalo v Franciji, je \xc5\xa1e danes zavito v skrivnost in pojavile so se razli\xc4\x8dne razlage. Nesporno je le to, da je Jim iz Pariza le redko stopil v stik s preostalimi \xc4\x8dlani skupine, ko pa se je, jim je navdu\xc5\xa1en razlagal o novih idejah in pesmih.\n_START_SECTION_\n\xc5\xbdivljenje, smrt, legenda\n_START_PARAGRAPH_\nJim Morrison je umrl 3. julija 1971 v kopalni kadi v Parizu, star 27 let. Umrl je zaradi sr\xc4\x8dnega napada, ki ga je povzro\xc4\x8dila smrtonosna kombinacija alkohola in mamil. Edina, ki je videla njegovo truplo, je bila \xc5\xbeena Pamela, ki naj bi nato poklicala nekega zdravnika, ki je podpisal mrli\xc5\xa1ki list. Pogreb je potekal hitro in stran od o\xc4\x8di javnosti._NEWLINE_Zanimivo je, da sta njegovo truplo videla le Pamela, ki je nekaj let kasneje naredila samomor, in nikoli prepoznani zdravnik, za katerim se je izgubila vsaka sled. Na pogrebu je bila krsta zaprta, nato pa so jo zakopali na pokopali\xc5\xa1\xc4\x8du Pere Lachaise v Parizu. Je mogo\xc4\x8de, da je bila krsta prazna?\n_START_SECTION_\nNas opazuje in se nam smeje?\n_START_PARAGRAPH_\nPo njegovi skrivnostni smrti se je pojavilo mnogo teorij in govoric. Naj\xc5\xa1ir\xc5\xa1e sprejeta je ta, da je Jim umrl zaradi heroina, a te\xc5\xbeava je v tem, da naj bi Jim, kljub jemanju vseh drugih drog, heroin mo\xc4\x8dno sovra\xc5\xbeil. Nekateri zato predvidevajo, da mu je Pamela ponudila heroin pod pretvezo, da je kokain. Druge teorije pravijo, da je umrl zaradi drugih substanc, na primer kokaina in alkohola, ali pa se je zadu\xc5\xa1il zaradi bruhanja. Pojavljajo se celo govorice, da je zaradi svojih uporni\xc5\xa1kih idej postal nevaren, zato ga je usmrtila Cia._NEWLINE_Obstaja pa \xc5\xa1e ena mo\xc5\xbenost: da Jim Morrison sploh ni umrl. Pevec naj bi namre\xc4\x8d nekaj dni pred odhodom v Pariz prijateljem zaupal, da na\xc4\x8drtuje uprizoritev lastne smrti, da bi tako pobegnil slavi in vsem nevarnim vplivom. \xc5\xbdelel si je oditi v Afriko med primitivna plemena ter si spremeniti ime v Mr. Mojo Risin, kar je anagram njegovega priimka, ki ga je uporabil \xc5\xbee v refrenu pesmi L. A. Woman. Njegov drugi vzdevek je bil Kralj ku\xc5\xa1\xc4\x8darjev, po pesmi Ku\xc5\xa1\xc4\x8darjevo praznovanje.\n_START_SECTION_\nMorrison \xc5\xbeivi naprej \xe2\x80\xa6\n_START_PARAGRAPH_\nJim Morrison tudi po toliko letih ostaja eden izmed najbolj priljubljenih in vplivnih pevcev v zgodovini rockovske glasbe, saj se pesmi skupine The Doors \xc5\xa1e vedno vrtijo po glasbenih postajah po vsem svetu. Do danes je ostal prototip rockovske zvezde: uporni\xc5\xa1ki, seksi in skrivnosten._NEWLINE_Usnjene hla\xc4\x8de, ki jih je nosil na koncertih, so postale za\xc5\xa1\xc4\x8ditni znak vseh izvajalcev rocka. Morrison je vplival tudi na mnoge kasnej\xc5\xa1e glasbene zvezde, na primer na Patti Smith, Iggyja Popa, Iana Astburyja, predvsem pa na razvpitega Marilyna Mansona.'